Document ID: /roh_data/filtered/fineweb-2-filterrobots_roh.jsonl.gz/49052

Il battarist da la band da rock americana «Foo Fighters», Taylor Hawkins è mort cun be 50 onns. Sin Twitter ha sia band scrit ier saira ch'els sajan cumplettamain devastads da sia mort tragica e prematura.
Ses spiert musical e ses rir contagius vegnan a viver vinavant per adina tranter nus
Vinavant condoleschan ils commembers da la band a sia dunna e ses uffants sco er a sia ulteriura parantella. Els supplitgeschan vinavant da respectar lur sfera privata en quest grev temp.
Ins haja chattà il musicist american mort en in hotel a Bogotá, ha rapportà il magazin da novitads «Semana» il venderdi saira online. La band avess gì da sunar al festival da musica Estero Pìcnic.